armégevær
Store norske leksikon,Sport og spill,Skytesport,Rifle
Armégevær er et gevær som blir brukt som standardvåpen av et lands forsvar. I Norge ble Krag-Jørgensen-geværet brukt i perioden 1894–1940, senere mausergevær og selvladegeværer. Fra 1969 var armégeværet AG 3, som igjen ble avløst av Heckler & Koch HK416 i 2016.
Forsvarsbetont konkurranseskyting med armégevær organiseres i Norge av Det frivillige Skyttervesen (DFS) som bane- og feltskyting og hurtigøvelsene stang- og felthurtigskyting, blant annet på landsskytterstevnet. Krag-Jørgensen-geværet er riflen som hadde lengst brukstid i DFS, deretter Mauser m59 og M67, produsert av Kongsberg Våpenfabrikk. I 1990 ble Sig Sauer 200 STR innført som skytterlagsvåpen, og dette standardgeværet dominerer nå det som inntil rundt 1970 var sportsskyting med armégevær. Unntaket er hurtigskyteøvelsene, der det fortsatt benyttes AG3, og i økende grad HK416.Armégeværskyting var OL-gren 1900–20, hvor Otto M. Olsen ble olympisk mester 1920. VM ble arrangert fra 1911, først med arrangørlandets modell, senere benyttet deltakerne sitt eget lands modell. NM fra 1929. Les mer i Store norske leksikon håndskytevåpen skytesport